

**13. Vrisak –**

**riječki sajam knjiga i festival autora**

**od 13. do 19. rujna / Zgrada Exportdrva, Rijeka**

Riječku kulturnu ponudu za rujan obilježit će **13. Vrisak – riječki sajam knjiga i festival autora**, koji se prebacio s tradicionalnog svibanjskog termina na rujan. Središnji festivalski dio održavat će se od 13. do 19. rujna u prostorima zgrade Exportdrva i Guvernerove palače Pomorskog i povijesnog muzeja Hrvatskog primorja Rijeka. No sajamski, izložbeno-prodajni dio tradicionalno počinje znatno ranije pa će se i ovoga puta od 1. do 24. rujna u knjižari V.B.Z. na Korzu te na književnim punktovima na Jadranskom trgu i Bazarigovom prolazu knjige domaćih i stranih izdavača moći pronaći po sajamskim popustima na sniženju od 20 do 80 posto.

**Knjige će se pronaći već od 10 kuna, a novi naslovi bit će sniženi 20 %**

Vrisak okuplja sve relevantne hrvatske izdavače s novim naslovima i zanimljivim akcijskim ponudama na starije naslove. U sajamskom dijelu sudjeluju ovi izdavači: **V.B.Z., Naša djeca, Fraktura, Znanje, Mozaik knjiga, Planetopija, Profil, Fokus komunikacije, Meandar**, **Felix libar, Leo Commerce, Meandar, Naklada Jesenski Turk, Veble, Sandorf, Stilus knjiga**, **Naklada Ljevak** i mnogi drugi. Knjige će se pronaći već od 10 kuna, a novi naslovi bit će sniženi do 20 %. U širokoj ponudi pronaći će se i knjige na stranim jezicima, posebno Taschenova izdanja, ali i V.B.Z.-ova biblioteka *The Best of Croatian Literature* u kojoj se objavljuju djela domaćih autora na engleskom i njemačkom jeziku. Poseban dio bit će posvećen i knjigama za djecu.

**Bogat festivalski program**

**Svečano otvorenje** festivalskog dijela ovogodišnjeg Vriska održat će se 13. svibnja u 19:30 sati u Perivoju Guvernerove palače uz posebne glazbene goste i svečanu dodjelu **V.B.Z.-ove nagrade za najbolji neobjavljeni roman**. Trinaesto izdanje donosi više od **trideset programa** – predstavljanja knjiga, razgovore s autorima, koncerte, izložbe i okrugle stolove. Više od 40 domaćih i stranih autora gostovat će u programu 13. Vriska.  Ovogodišnje inozemne goste predvode **Abdellatif Laâbi** („Stablo pjesama“), važan frankofoni glas marokanske poezije i jedan od najvećih živućih pjesnika, makedonska autorica **Rumena Bužarovska** koja će predstaviti hrvatsko izdanje još jedne hvaljene zbirke priča „Nikamo ne idem“,srpski književnik– ovogodišnji dobitnik NIN-ove nagrade **– Saša Ilić** predstavit će roman „Pas i kontrabas“, švicarski pisac **Karl Rühmann** govorit će o svom nedavno objavljenom romanu „Pikule ciglene boje", a iz Bosne i Hercegovine dolaze nagrađivana književnica **Tanja Stupar Trifunović** („Otkako sam kupila labuda“, roman) i zapaženi mladi pisac **Almin Kaplan** („Dubravske priče“, zbirka priča), i mnogi drugi gosti. Na okruglim stolovima jedna od tema bit će i mogućnosti **objavljivanja domaćih autora na stranim jezicima** pa ćemo **razgovarati s autoricama Oljom Knežević i Marinom Šur Puhlovski čiji su romani prevedeni na engleski jezik** u sklopu trogodišnjeg programa **Na margini** koji V.B.Z. provodi uz potporu Kreativne Europe.

**Uvertira Vrisku**

U sklopu projekta „**Apstraktna monarhija**“ na Kantridi će se 11. i 12. rujna održati poseban dio programa koji će najaviti ovogodišnji Vrisak. Neobični projekt „Apstraktna monarhija“ spaja na prvi pogled nespojive umjetničke izričaje tradicionalne klasične glazbe i suvremenog alternativnog elektro zvuka i predstavlja umjetnike iz „**Austro-Ugarske**“.

Za sve detalje pratite Facebook stranicu Vriska: <https://www.facebook.com/vrisakVBZfestival/>

Za više informacija slobodno se javite,

Robert Šepac

098 266 426

Robert.sepac@vbz.hr